
ΕΛΛΗΝΙΚΗ ΔΗΜΟΚΡΑΤΙΑ

Τετάρτη, 15Ιουλίου 2026
ΔΕΛΤΙΟ ΤΥΠΟΥ

Σύλληψη αλλοδαπού στη Μυτιλήνη – Τραυματισμός αλλοδαπού κολυμβητή στα Νέα Μουδανιά - Τραυματισμός αλλοδαπής κολυμβήτριας στα Νέα Μουδανιά – Παροχή συνδρομής σε ιδιωτικό σκάφος στην Αργολίδα – Αδυναμία προσέγγισης Ε/Γ-Ο/Γ πλοίου στο Διαφάνι Καρπάθου 

Τις μεσημβρινές ώρες χθες, συνελήφθη ένας 22χρονος αλλοδαπός (υπήκοος Μαρόκου) από στελέχη του Γραφείου Ασφάλειας του Κεντρικού Λιμεναρχείου Μυτιλήνης, για παράβαση του Ν. 5226/25 «Παράνομη είσοδο και διαμονή στη χώρα», του άρθρου 216 του Π.Κ. (Κατοχή και επίδειξη πλαστών ταξιδιωτικών εγγράφων),του άρθρου 394 του Π.Κ. «Αποδοχή και διάθεση προϊόντων εγκλήματος», του άρθρου 29 του Ν. 4251/14 (Κατοχή γνήσιων ταξιδιωτικών εγγράφων που ανήκουν σε τρίτο πρόσωπο και του άρθρου 38 παρ. 1. Εδάφ. Β΄ του Κανονισμού 2018/1862 (Κώδικας συνόρων Schengen).
Συγκεκριμένα, κατά τον κατάπλου επιβατικού οχηματαγωγού (Ε/Γ-Ο/Γ) πλοίου στο λιμάνι της Μυτιλήνης, προερχόμενο από τους λιμένες του Πειραιά και της Χίου, διενεργήθηκε έλεγχος στον 22χρονο, όπου διαπιστώθηκε ότι κατείχε και επέδειξε δύο ταξιδιωτικά έγγραφα αμφιβόλου γνησιότητας. Σε περαιτέρω έρευνα που ακολούθησε, εντοπίστηκαν επιμελώς κρυμμένα, εντός χειραποσκευής του, ακόμα δεκαοκτώ (18) ταξιδιωτικά έγγραφα άλλων προσώπων, εκ των οποίων τα τέσσερα (4) είναι καταχωρημένα στο σύστημα SISII ως κλεμμένα.
Από το Κεντρικό Λιμεναρχείο της Μυτιλήνης που διενεργεί την προανάκριση, κατασχέθηκαν τα ανωτέρω έγγραφα καθώς και δύο (02) συσκευές κινητής τηλεφωνίας.
Διαθέσιμο φωτογραφικό υλικό αναρτήθηκε στην ιστοσελίδα www.hcg.gr.

*****

Τις απογευματινές ώρες χθες, ενημερώθηκε η Λιμενική Αρχή των Νέων Μουδανιών από την Άμεση Δράση της ΕΛ.ΑΣ., για τον πιθανό τραυματισμό άνδρα εντός της θάλασσας στην περιοχή «ΠΟΛΥΧΡΟΝΟ» Δήμου Κασσάνδρας Χαλκιδικής. Άμεσα στελέχη της οικείας Λιμενικής Αρχής μετέβησαν στην περιοχή και διαπίστωσαν ότι ένας 40χρονος αλλοδαπός (υπήκοος Σερβίας) χτυπήθηκε από μία σανίδα (hyperfly), την οποία χειριζόταν ένας ανήλικος αλλοδαπός (υπήκοος Σερβίας). Ο 40χρονος μεταφέρθηκε με ασθενοφόρο όχημα του ΕΚΑΒ στο Γενικό Νοσοκομείο Χαλκιδικής για την παροχή των πρώτων βοηθειών. Από το Β΄ Λιμενικό τμήμα Νέων Μουδανιών που διενεργεί την προανάκριση συνελήφθη ο 50χρονος πατέρας του ανήλικου για παράβαση του άρθρου 360 του Π.Κ. (παραμέληση της εποπτείας ανηλίκου).

*****

Τις απογευματινές ώρες χθες, ενημερώθηκε η Λιμενική Αρχή των Νέων Μουδανιών, για τον πιθανό τραυματισμό γυναίκας εντός της θάλασσας στην περιοχή Καλλιθέας του Δήμου Κασσάνδρας Χαλκιδικής. Άμεσα στελέχη της οικείας Λιμενικής Αρχής μετέβησαν στην περιοχή και διαπίστωσαν ότι μία 24χρονη αλλοδαπή (υπήκοος Σερβίας), ενώ βρισκόταν πάνω σε στρώμα θαλάσσης συγκρούστηκε με θαλάσσιο φουσκωτό καναπέ, με αποτέλεσμα τον τραυματισμό της στο δεξί της πόδι. Η 24χρονη μεταφέρθηκε με ασθενοφόρο όχημα του ΕΚΑΒ στο Γενικό Νοσοκομείο Χαλκιδικής, για την παροχή των πρώτων βοηθειών. Από το Β΄ Λιμενικό τμήμα Νέων Μουδανιών που διενεργεί την προανάκριση συνελήφθη ο 59χρονος εκμισθωτής των θαλάσσιων μέσων αναψυχής, για παράβαση των άρθρων 306 (Έκθεση) και 314 (Σωματική βλάβη από αμέλεια) του Π.Κ..

*****

Τις βραδινές ώρες χθες, ενημερώθηκε η Λιμενική Αρχή του Ναυπλίου ότι ένα ερασιτεχνικό (Ε/Ρ) ιδιωτικό σκάφος, βρισκόταν σε δυσχερή θέση στη θαλάσσια περιοχή Τολού Αργολίδας. Αμέσως, τέθηκε σε εφαρμογή το Τοπικό Σχέδιο Έκτατης Ανάγκης και για το σημείο απέπλευσε ένα Περιπολικό σκάφος Λ.Σ.-ΕΛ.ΑΚΤ. (ΠΛΣ), δύο επιβατικά – τουριστικά (Ε/Γ-Τ/Ρ) σκάφη, τα οποία εντόπισαν και περισυνέλεξαν τους δύο επιβάτες του Ε/Ρ σκάφους και τους μετέφεραν με ασφάλεια στο λιμάνι του Τολού. Με τη συνδρομή αλιευτικού σκάφους το ερασιτεχνικό ρυμουλκήθηκε στο λιμάνι του Τολού. Από το Λιμεναρχείο Ναυπλίου, απαγορεύτηκε ο απόπλους του σκάφους, ενώ από το περιστατικό δεν αναφέρθηκε τραυματισμός και δεν παρατηρήθηκε θαλάσσια ρύπανση.

*****

[bookmark: _GoBack]Τις απογευματινές ώρες χθες, ενημερώθηκε η Λιμενική Αρχή του Διαφανίου από τον Πλοίαρχο του επιβατηγού-οχηματαγωγού (Ε/Γ-Ο/Γ) πλοίου «ΜΠΛΟΥ ΣΤΑΡ ΧΙΟΣ» Ν.Π. 10883, ότι κρίθηκε επισφαλής η προσέγγισή του στο λιμάνι του Διαφανίου, λόγω των δυσμενών καιρικών συνθηκών που επικρατούσαν στην περιοχή και ότι το πλοίο θα συνέχιζε το δρομολόγιό του για το λιμάνι των Πηγαδίων Καρπάθου. Το πλοίο εκτελούσε προγραμματισμένο δρομολόγιο από Ρόδο για Χάλκη -Διαφάνι – Κάρπαθο – Κάσο – Ανάφη – Θήρα – Πειραιά. Στο λιμάνι του Διαφανίου ανέμεναν προς επιβίβαση 20 επιβάτες, 1 Ι.Χ.Ε. όχημα και 1 φορτηγό όχημα, ενώ επρόκειτο να αποβιβαστούν 46 επιβάτες και 7 Ι.Χ.Ε. οχήματα.

